钦定古今图书集成/明伦汇编/氏族典/第085卷 > 胡濙
## 钦定古今图书集成/明伦汇编/氏族典/第085卷 > 胡濙

按《明外史胡濙传》：“濙字源洁，武进人。生而发白，弥月
乃黑。建文二年进士，授兵科给事中。永乐元年迁户
科都给事中。建文帝崩于火，或言遁去，帝疑之。五年，
遣濙巡天下，颁御制诸书，并隐察建文帝安在。十四
年乃还。母丧，乞归，不许。起为礼部左侍郎。十七年，复
出巡江浙湖湘诸府。二十一年还朝，皇太子监国南”
京，汉王为飞语谤太子。帝属濙廉之。至南京，密疏驰
上监国七事，言太子诚敬孝谨。仁宗即位，濙陈十事，
帝并嘉纳之。既闻濙尝有密疏，疑之。转太子宾客，兼
南京国子祭酒。及得疏，嘉其忠。宣宗即位，就迁礼部左侍郎。来朝，留行在礼部。宣德元年进尚书。汉王反，
赞亲征。事平，赉予甚厚。从北征，兼理詹事府事，又兼
领行在户部。英宗即位，濙奏减上供物，及汰法王以
下番僧千馀人，浮费大省。礼部失印，劾下狱。未几，获
印复职。乞致仕，不许。帝北征，留守京师。景帝即位，进
太子少傅。英宗复位，力疾入朝，遂求去。又七年卒。赠
太保，谥忠安。濙节俭宽和，喜怒不形于色，能以身下
人，一时称其德量。然性善承迎，遇事无矫激。以故历
事六朝，十知贡举，立朝六十馀年，荣遇不衰。